b"\n_START_ARTICLE_\nMoviment Europeu\n_START_SECTION_\nHist\xc3\xb2ria\n_START_PARAGRAPH_\nEls or\xc3\xadgens del Moviment Europeu es remunten al juliol del 1947, moment en el qual alguns notables com Duncan Sandys defensen la causa de la unitat europea mitjan\xc3\xa7ant el Moviment Unit Europeu francobrit\xc3\xa0nic. El MUE serv\xc3\xad de plataforma per la coordinaci\xc3\xb3 de les organitzacions sorgides en acabar la Segona Guerra Mundial. Com a resultat dels seus esfor\xc3\xa7os, el Congr\xc3\xa9s dels Comit\xc3\xa8s per a la Coordinaci\xc3\xb3 dels Moviments Europeus tingu\xc3\xa9 lloc a Par\xc3\xads el 17 de juliol del 1947 amb la Lliga Europea de Cooperaci\xc3\xb3 Econ\xc3\xb2mica (LECE), la Uni\xc3\xb3 Europea de Federalistes (UEF), la Uni\xc3\xb3 Parlament\xc3\xa0ria Europea (UPE) i el MUE francobrit\xc3\xa0nic. Es reuniren de nou el 10 de novembre del 1947 i canviaren el seu nom pel de Comit\xc3\xa8 Conjunt Internacional per a la Unitat Europea. Aquest nom es mantingu\xc3\xa9 fins despr\xc3\xa9s del Congr\xc3\xa9s de la Haia de 1948._NEWLINE_Entre el 7 i l'11 de maig del 1948, 800 delegats d'Europa i observadors del Canad\xc3\xa0 i els Estats Units es reuniren a La Haia (Pa\xc3\xafsos baixos), en el Congr\xc3\xa9s d'Europa. Fou organitzat pel Comit\xc3\xa8 Internacional de Moviments per a la Unitat Europea i presidit per Winston Churchill, el Congr\xc3\xa9s reun\xc3\xad representants d'un ample espectre pol\xc3\xadtic, oferint l'oportunitat de discutir idees sobre el desenvolupament de la unitat europea. Importants figures pol\xc3\xadtiques com Konrad Adenauer, Winston Churchill, Harold Macmillan, Fran\xc3\xa7ois Mitterrand, Paul-Henri Spaak, Albert Copp\xc3\xa9 i Altiero Spinelli tingueren un paper actiu al congr\xc3\xa9s i es llan\xc3\xa7\xc3\xa0 un missatge favorable a la uni\xc3\xb3 pol\xc3\xadtica, econ\xc3\xb2mica i monet\xc3\xa0ria d'Europa. Aquest congr\xc3\xa9s supos\xc3\xa0 una fita que tingu\xc3\xa9 una profunda influ\xc3\xa8ncia en la formaci\xc3\xb3 del Moviment Europeu, que es cre\xc3\xa0 poc despr\xc3\xa9s._NEWLINE_El Moviment Europeu es fund\xc3\xa0 formalment el 25 d'octubre del 1948, quan el Comit\xc3\xa8 Conjunt Internacional per a la Unitat Europea decid\xc3\xad canviar el seu nom. Duncan Sandys fou elegit president i L\xc3\xa9on Blum, Winston Churchill, Alcide De Gasperi i Paul-Henri Spaak foren nomenats presidents honoraris._NEWLINE_El primer \xc3\xa8xit important del Moviment Europeu fou l'establiment del Consell d'Europa al maig del 1949. El Moviment Europeu cre\xc3\xa0 el Col\xc2\xb7legi d'Europa a Bruges i el Centre Europeu de Cultura a Ginebra._NEWLINE_Una de les principals funcions entre el 1950 i el 1990 fou l'establiment de grups de debat i reflexi\xc3\xb3 arreu d'Europa._NEWLINE_Des del 1948, el Moviment Europeu ha promogut una major integraci\xc3\xb3 en nombroses \xc3\xa0rees. Prengu\xc3\xa9 partit a favor de l'elecci\xc3\xb3 directa del Parlament Europeu per part dels ciutadans europeus, del Tractat de la Uni\xc3\xb3 Europea (el Tractat de Maastricht) i de la Constituci\xc3\xb3 Europea.\n_START_SECTION_\nConsell Catal\xc3\xa0 del Moviment Europeu\n_START_PARAGRAPH_\nEl Consell Catal\xc3\xa0 del Moviment Europeu \xc3\xa9s una associaci\xc3\xb3 formada per col\xc2\xb7lectius i persones f\xc3\xadsiques que desenvolupa activitats europeistes dins de l\xe2\x80\x99\xc3\xa0mbit territorial de Catalunya. T\xc3\xa9 la seva seu al Carrer Proven\xc3\xa7a, 281 de Barcelona."